Giroud skorar eina mark leiksins.vísir / vilhelm Strákarnir okkar skildu allt eftir á grasi Laugardalsvallar í kvöld en urðu að sætta sig við 0 - 1 tap gegn heimsmeisturum Frakka í leik þar sem þeir áttu vel skilið að fá stig . Það var algjörlega frábær stemning á Laugardalsvelli í kvöld og stuðningurinn sem strákarnir fengu frábær frá fyrstu mínútu . Þeir mættu líka vel einbeittir og til í að fórna sér í hvað sem er . Fyrri hálfleikur var heilt yfir ótrúlega tíðindalítill . Strákarnir gáfu fá færi á sér og sömu sögu má segja af Frökkum sem voru þess utan óvenju bitlausir fram á við . Þeir áttu ekki skot á markið fyrr en í lok fyrri hálfleiks sem var markalaus . Jóhann Berg meiðist Okkar menn urðu fyrir miklu áfalli eftir tæpan stundarfjórðung því þá þurfti Jóhann Berg Guðmundsson að fara af velli vegna meiðsla . Það þarf ekkert að fjölyrða um hversu mikið högg það er fyrir sóknarleikinn . Hinn harðduglegi Jón Daði Böðvarsson leysti hann af á kantinum en þó svo Jón hlaupi yfir fjöll og dali fyrir liðið þá er hann eðlilega allt öðruvísi leikmaður en Jóhann . Fyrri hálfleikur var mjög rólegur en Frakkarnir keyrðu upp hraðann í seinni hálfleik og leikurinn opnaðist mun meira . Varð talsvert fjörugri og skemmtilegri . Kolbeinn var mjög sterkur í kvöld.vísir / vilhelm Frakkarnir voru þó ekki að fá nein færi . Áfallið dundi þó yfir á 65. mínútu er dæmd var vítaspyrna á Ísland . Sá dómur var ansi ódýr . Antoine Griezmann , leikmaður Barcelona , fékk þá litla snertingu frá Ara Frey Skúlasyni , tók tvö skref og lét sig svo falla . Ítalski dómarinn , sem var með stjörnur í augunum yfir því að dæma hjá heimsmeisturunum , féll í gryfjuna og flautaði víti . Ekki í eina skiptið sem hann dæmdi á okkar menn fyrir litlar sakir . Olivier Giroud skoraði úr spyrnunni af miklu öryggi . Þetta reyndist vera markið sem skildi liðin að . Gylfi svekktur í leikslok.vísir / vilhelm Áttu skilið stig Okkar menn gáfu allt í lokakaflann en það vantaði herslumuninn og Frakkar geta talið sig nokkuð lánsama að fljúga heim með öll stigin í ferðatöskunni . Það var yfir litlu að kvarta í leik íslenska liðsins gegn frábæru liði heimsmeistaranna . Barátta , fórnir og frábært skipulag einkenndi leik liðsins þar sem allir voru oftast í takt . Það vantaði aðeins upp á gæðin fram á við og Jóhanns Bergs var sárt saknað . Þeir lögðu inn fyrir stigi í þessum leik en það er því miður ekki alltaf nóg . Strákarnir geta þó verið stoltir af þessari frammistöðu .